《徐州戏马台》
明代·罗宾王

鸿沟分据楚天开，一吒横鞭独上台。濉水漫誇调马去，砀山谁信斩蛇回。

孤城日落寒烟积，古渡人归暮角催。南望长桥莫回首，隔河空见雁飞来。

作者简介：罗宾王，字季作。番禺人。明神宗万历四十三年（一六一五）举人，官南昌同知，告休归。明亡，清兵入广州，系置于狱，寻释之。有《散木堂集》、《狱中草》。清同治《番禺县志》卷四二有传。